Okuziika kw’Omubulaziiru Pele. Okuziikwa kw’omusambi w’akapiira Omubulaziiru omwatiikirivu era eyali nakinku mu kuzannya omupiira ogw’ebigere, nga yali yakazibwako erinnya erya Pele so ng’amannya ge amatuufu ye yali Edson Arantes do Nascimento, kwaliwo ku lw’okubiri mu kibuga Santos e Brazil. Emikolo gy’okuziika gyaliwo ku mwaliiro ogw’omwenda ku kizimbe eky’ekijjukizo ekya Necropole Ecumenica, ekitunudde mu limbo y’ekisaawe ggaggadde ekimanyiddwa nga Santos. Nga wano Pele we yamala ebiseera bye oby’obulamu ebisinga obungi ng’ali mu kiraabu ye ey’omupiira. Omukolo gw’okuziika Pele gwetabwako ba luganda lwe bokka oluvannyuma lw’okumukolera omukolo gw’okumukumbira okwetooloola ekibuga kyonna olw’okujjukira ettutumu lye mu kusamba akapiira. Nga Pele tannaziikibwa, kkeesi eyalimu omulambo gwe yateekebwa mu kisaawe ky’omupiira ekya Santos okumala ennaku ssatu abantu basobole okumukubako eriiso evvannyuma, era ng’ennaku zino essatu zaalangirirwa gavumenti ya Brazil ng’ezaali ez’okukungubaga. Abaagazi ba Pele baasimbira ddala ennyiriri empanvu era ebweru w’ekisaawe wonna ne wajjula ne wabimba, anti nga beeyunira okukuba eriiso evvannyuma ku mwagalwa w’abangi eyali ayogerwako ng’akyasinze okusamba omupiira mu nsi yonna. okwo kw’ossa n’abo abeewaayo ne basulira ddala awo ku kisaawe okumalira ddala ennaku ezo essatu. Pele ono yafa ng’ennaku z’omwezi abbiri mu mwenda omwezi Ogwekkumineebiri oluvannyuma lw’okutulugunyizibwa ekirwadde kya kookoolo. Pele yalondawo okuziikibwa ku mwaliiro ogw’omwenda ogutunudde mu limbo oluvannyuma lw’okumalira ddala ebbanga eddene nga y’alabirira ekisaawe kya Santos era bw’atyo kwe kusalawo aziikibwe awo we nnyini. Mu ggwanga lya Portugal mu mwezi Gwokuna omwaka oguwedde, erinnya Pele lyatongozebwa okutegeeza ekintu ekitawunyikamu, eky’enjawulo, era ekitageraageranyizika oluvannyuma lw’abantu emitwalo abiri mu etaano okukisemba ne bassaako emikono.